Odlukom Nastavno-naučnog veća Filozofskog fakulteta u Nišu (broj 41/1-9-2-01, 18. januar 2021.) imenovana sam za recenzenta rukopisa dr Nataše Tučev pod nazivom *An Introduction to the Modernist Novel*. Pročitavši rukopis, sa zadovoljstvom podnosim sledeću

RECENZIJU

Kako i naziv ukazuje, rukopis dr Nataše Tučev, *An Introduction to the Modernist Novel*, ima za cilj da čitateljku uvede u (engleski) modernistički roman, razmatranjem četiri najznačajnija autora: redom, Džozefa Konrada, D. H. Lorensa, Džejmsa Džojsa i Virdžiniju Vulf. Radna verzija rukopisa, koji je napisan na engleskom jeziku, ima 96 strana, od čega najveći deo čine upravo poglavlja posvećena opusu gorenavedenih autora, dok je manji deo ostao za uvod, zaključak, kao i za precizno navedenu obimnu bibliografiju.

U sažetom uvodu, engleski modernistički roman postavlja se u kontekst istorije ideja, pre svega intelektualnih revolucija koje su izveli Frojd i Niče. Autorka iznosi tezu da se modernistički roman nužno određuje prema Frojdu, a to određenje, čak i onda kada je negativno, kao u Lorensovom opusu, svakako svedoči o ogromnom uticaju koji su Frojdovi prevedeni tekstovi imali na englesku kulturu prvih decenija dvadesetog veka. Dok se Frojdov, i uticaj psihoanalize uopšte, ogleda prevashodno u otkriću „višeslojnog sopstva“, što se zatim prevodi u praktičan problem pronalaženja novih, ne-realističkih načina da se prikažu likovi u novom romanu, Ničeova radikalna epistemiološka nesigurnost, prema autorki, rezultira upadljivim izostankom tzv. „sveznajućeg“ naratora u modernističkom romanu. I u jednom, i u drugom slučaju, očigledno je da šire tendencije u istoriji ideja, i naročito (re-)definisanje ljudskog, neizbežno utiču na formalne eksperimente, novine i sredstva za kojima posežu modernisti u cilju izražavanja unutrašnjeg, subjektivnog života svojih fiktivnih likova. Jer, kako autorka ukazuje, ključna odlika modernističkog romana jeste upravo intenzivno fokusiranje na ljudsku subjektivnost, te odbijanje da se (fiktivno) ljudsko biće odredi preko društvenih i istorijskih okolnosti. Ovom zajedničkom preokupacijom, važno je naglasiti, modernistički roman udaljava se radikalno od viktorijanskog koji mu prethodi, a koji se nedvosmisleno određivao prema sopstvenoj društveno-političkoj realnosti.

Najveći deo rukopisa predstavljaju poglavlja koja čitateljku upoznaju sa gorenavedenim modernistima, i njihovim ključnim romanima. Autorka se ne zaustavlja na vrsnim interpretacijama uznemirujućih klasika kao što su *Srce Tame*, *Sent Mor*, *Portret umetnika u mladosti* i *Gospođa Dalovej*, već dosledno razmatra i pojedine kritičke tekstove Konrada, Lorensa, Džojsa i Vulfove, poput Konradovog čuvenog predgovora romanu *Crnac sa Narcisa*, eseja „Zašto je roman važan“ i „Pan u Americi“ D. H. Lorensa, te eseja „Gospodin Benet i gospođa Braun“, u kome Virdžinija Vulf iznosi čuvenu kritiku ne samo književnih „Edvardijanaca“, nego i književnog realizma uopšte, koji, u njenoj interpretaciji, zanemaruje duh nauštrb gomilanja materijalnih detalja u kojima se ljudsko biće gubi. Ovim, dr Nataša Tučev ne samo što doprinosi boljem razumevanju pojedinačnih autora, već i gradi i svojevrsnu, paralelnu istoriju modernističke estetike, i čak politike. Naime, iako je dobro poznata negativna ocena Đerđa Lukača vezana za politički potencijal književnog modernizma – koji on vidi kao reakcionarno povlačenje autora od užasa kapitalizma, a bez razmatranja mogućnosti društvene promene – dr Nataša Tučev ubedljivo pokazuje da modernistički roman ipak nudi viziju individualne transcendencije kulture kojoj više nema spasa, u moralnom smislu, a ovakva vizija (i valorizovanje) otpora pojedinca svakako može da bude i politička, koliko i politizovana, opcija.

U poglavlju koje razmatra estetiku i opus Džozefa Konrada, autorka u jednom trenutku navodi da Marlo, narator *Srca tame*, gaji veliku naklonost za izvesni priručnik vezan za moreplovstvo. Dr Tučev piše: „Tekst je Marlou dragocen zato što nije propaganda, nije ni na koji način deluzija, već jednostavno demonstrira Tauzerovu [ime autora] iskrenu posvećenost svom poslu i profesiji“. Iskrena posvećenost svom poslu i profesiji ogleda se i u svakoj stranici rukopisa dr Nataše Tučev, koja ostaje dosledna tradiciji liberalno-humanističkog tumačenja književnosti koje je na Filozofskom fakultetu u Nišu negovala i prof. Lena Petrović. Zbog takve posvećenosti, najzad, ovaj rukopis „ne svetli samo profesionalnim sjajem“: iako namenjen prevashodno studentima, on će svakom ljubitelju književnosti biti izvor uživanja i saznanja, kao i inspiracija za dalja istraživanja sopstva i kulture, slobode i norme, prirode i (ne-)ljudskosti.

Preporučujem rukopis dr Nataše Tučev, *An Introduction to the Modernist Novel*, za štampu bez zadrške, i sa velikim zadovoljstvom.

U Nišu, 10. 02. 2021.

prof. dr Danijela Petković



Filozofski fakultet

Univerzitet u Nišu