Recenzija rukopisa knjige dr Nataše Tučev

“AN INTRODUCTION TO THE MODERNIST NOVEL”

Rukopis monografije Nataše Tučev “AN INTRODUCTION TO THE MODERNIST NOVEL”uvodi savremenog čitaoca u najnovije pristupe tumačenju modernog romana na primjerima četiri britanska pisca (Džozef Konrad, D. H. Lorens, Virdžinija Vulf i Džejms Džojs). Tako autorka i koncipira svoju studiju. U Uvodu predstavlja metodološki postupak koji će primjeniti u pisanju ove studije: preplitanje ne-fikcionalnih tekstova odabranih autora sa njihovim najznačajnijim romanima, U prvi plan sagledavanja modernizma iz mnoštva perspektiva istraživaće se književna “oruđa”, stilističke inovacije, duhovna klima vremena u kome se rađao modernizam, psihološke teorije koje je predvodio Frojd, uloga Ničea i Marksa, Preispitivanja dosadašnjih perspektiva Nataša Tučev će zaokružiti teorijom Frederika Džejmsona u kojoj pojam reifikacije dobija novo značenje jer uključuje “šire društvene i kulturološke implikacije”. U pitanju je proces u kome dolazi do dekonstrukcije načina života koji, kako autorka kaže, reorganizacijom kasnije služi “ciljevima kasnog industrijskog kapitalizma”. Nataša Tučev prihvata konačnu definiciju modernizma Frederika Džejmsona kao društveno simboličkog čina s ciljem da prihvati “Utopijsku kompenzaciju” kao odgovor na “dehumanizijaću praksu kasnog kapitalizma”. Ona joj omogućava da untrašnji život likova, koje je iznjedrio modernizam, shvati kao čin revolta u odnosu na tadašnju društvenu stvarnost i obezvređivanje mjesta pojedinca u njoj. Upravo taj pojedinac, tajne njegovog sopstva, autorka će istražiti na primjeru četiri pomenuta romana ispitujući ne samo važnost i vrijednost pojedinca, već i stilistička sredstva i narativne strategije koja su odabranim piscima omogućila da makar malo oškrinu vrata u onu tajnu koja se čovjekom zove.

Nataša Tučev kreće sa analizom nešto ranije od Džozefa Konrada i njegovog sada već kultnog romana *Srce tame*, da bi produžila stazom D. H. Lorensa koja je dovodi do samog praga svijesti. Put je dalje void ka Džejms Džojsu, njegovim epifanijama i transfiguracijama, da bi zastao kod Stivenove estetičke teorije. Staza se završava sa *Gospođom Dalovej*  Virdžinije Vulf i njenom poetskom prozom. U Zaključku autorka sažeto sumira traganja odabranih modernista, kritičara i ukršta ih sa sopstvenim. Pogled unazad pokazao joj je da se i uz svo poznavanje savremenih književnih teorija možemo samo diviti “osjećaju odgovornosti i ozbiljnosti” sa kojom su odabrani engleski romanopisci pristupili svom zadatku, “obimu i bogatstvu njihovih estetskih preokupacija i izuzetnim postignućima u razvoju romana kao žanra”.

Čitaoci monografije Nataše Tučev “AN INTRODUCTION TO THE MODERNIST NOVEL” sa zadovoljstvom će pratiti spremnost autorke da preispita i uvede ih u engleski moderni roman na primjerima poetika Konrada, Lorensa, Džojsa i Vulfove, njihova kritička promišljanja, kao i kritičke pozicije brojnih knjževnih kritičara. U njenoj studiji prepoznaće se onaj sada već imperativ u tumačenju književnosti: istorijska neodvojivost književnosti i književne kritike, pri čemu jedno čitanje s drugim označava određeni istorijski trenutak. Rukopis monografije Nataše Tučev “AN INTRODUCTION TO THE MODERNIST NOVEL”predstavlja upravo jedan takav istorijski trenutak.

Ovako produbljena sinteza Nataše Tučev daje i nama za parvo da vjerujemo da će se zaljubljenici u književnost, književnu teoriju, kritiku i nauku o književnosti složiti da studija “AN INTRODUCTION TO THE MODERNIST NOVEL” predstavlja studiozno, zanimljivo i vrijedno djelo koje daje izuzetan doprinos nauci o književnosti. Оna predstavlja i značajan doprinos srpskoj anglistici, jer će poslužiti i kao uzoran tekst budućim istraživačima i kao udžbenik koji će uvesti studente anglistike u puteve razvoja engleskog modernog romana. I ne samo anglistike! Opremljena bogatom literaturom, monografija “AN INTRODUCTION TO THE MODERNIST NOVEL” veoma je pouzdan izvor za dalja tumačenja i traganja, zbog čega je sa zadovoljstvom preporučujem za objavljivanje.



U Beogradu, dr Radojka Vukčević, red. prof.

25. 01. 2021. Filološki fakultet Univerziteta u Beogradu